Broj: 711-I-1778-M-89/22-02-21

Zagreb, 16. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka Aleksandre Jozić- Ileković i Tatijane Vučetić kao članova Povjerenstva, na temelju članka na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Edija Pastroviccihia, gradonačelnika Grada Vodnjana - Dignano,** za davanjem mišljenja Povjerenstva, na 159. sjednici, održanoj 16. veljače 2022.g., daje sljedeće

**MIŠLJENJE**

1. **Sukladno članku 9. ZSSI-a, upućuje se obveznika Edija Pastroviccihia, gradonačelnika Grada Vodnjana – Dignano da okolnost prijave udruge u kojoj je njegova supruga zaposlena te ujedno ovlaštena za zastupanje u javnim natječajima za dodjelu sredstava koje provodi Grad Vodnjana – Dignano deklarira članovima Gradskog vijeća Grada Vodnjana – Dignano, javnosti putem službene internetske stranice Grada Vodnjana-Dignano te drugim osobama koje u tom sudjeluju, da se izuzme od svakog oblika sudjelovanja u tim natječajima te da za postupanje ovlasti drugu osobu, a ako bi sredstva za ovu udrugu bila planirana u Proračunu, obveznik je dužan unaprijed javnosti i članovima Gradskog vijeća deklarirati navedenu okolnost, radi skretanja pozornosti na potrebu povećane kontrole prilikom dodjele i utroška sredstava.**
2. **Obveznici ZSSI-a nemaju pravo na plaćanje troškova dodatnog zdravstvenog osiguranja odnosno sistematskog zdravstvenog pregleda, jer bi se radilo o nedopuštenoj dodatnoj naknadi za poslove obnašanja javne dužnosti.**

Obrazloženje

U Povjerenstvu je 15. veljače 2022. pod brojem 711-U-2878-M-89/22-01-5 zaprimljen zahtjev za mišljenjem obveznika Edija Pastroviccihia, gradonačelnika Grada Vodnjana - Dignano povodom kojeg se vodi predmet broj M-89/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog zakona te je stoga obveznik Edi Pastroviccihio, gradonačelnik Grada Vodnjana - Dignano, obvezan postupati sukladno odredbama ZSSI-a.

Člankom 8. stavkom 2. i stavkom 3. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a ili drugog zabranjenog ili propisanog ponašanja predviđenog tim zakonom zatražiti mišljenje Povjerenstva, koje je potom dužno na zahtjev obveznika dati obrazloženo mišljenje najkasnije u roku od 15 dana od dana primitka zahtjeva obveznika.

U zahtjevu, obveznik navodi da je dana 21. siječnja 2022. godine, u svojoj funkciji gradonačelnika Grada Vodnjan - Dignano raspisao natječaj za financiranje programa, projekata, manifestacija i aktivnosti od interesa za opće dobro koje provode udruge i druge neprofitne organizacije na području Grada Vodnjan - Dignano za 2022. godinu.

Nadalje obveznik navodi da se u proteklim se godinama od 2016. godine nadalje, na navedeni natječaj prijavljivala Udruga Agroturist Vodnjan- Dignano koja je bila financirana od strane Grada Vodnjana - Dignano. Provođenjem lokalnih izbora 2021. godine obveznik navodi da je izabran na funkciju gradonačelnika Grada Vodnjana - Dignano te stoga traži mišljenje Povjerenstva.

Obveznik nadalje navodi kako funkciju predsjednice navedena udruge obavlja Ester Geissa Đurić, koja je ovlaštena zastupati udrugu. Ističe da je još jedna osoba ovlaštena za zastupanje te je u tom svojstvu i upisana u Registar udruga, a ujedno i zaposlenica udruge desetak godina, voditeljica stručne službe, Bernardina Hlevnjak Pastrovicchio, koja je supruga obveznika. Predsjednica navedene udruge aktualna je vijećnica u ovom sazivu Gradskog vijeća Grada Vodnjana - Dignano, i to iz redova manjine (opozicije).

Obveznik zaključno navodi da se predmetna udruga ranijih godina prijavljivala na natječaje za financiranje prioritetnog područja 5. Poljoprivreda, te da se isto očekuje i ove godine, te stoga obveznik traži mišljenje Povjerenstva smatra li se (ukoliko su zadovoljeni svi Javnim natječajem određeni kriteriji i uvjeti) dodjeljivanje financijskih sredstava Grada Vodnjana-Dignano Udruzi Agroturist Vodnjan - Dignano situacijom sukoba interesa, odnosno kako je potrebno postupiti da postupak bude proveden u skladu sa pozitivnim propisima iz djelokruga Povjerenstva.

Također obveznik traži mišljenje Povjerenstva imaju li gradonačelnik i zamjenici gradonačelnika pravo na dodatno zdravstveno osiguranje (godišnji sistematski pregled), koji se financira iz gradskog proračuna.

Uvidom u registar dužnosnika utvrđeno je da obveznik Edi Pastroviccihio gradonačelnika Grada Vodnjana od 21. svibnja 2021. godine.

Člankom 6. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana te ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 5. stavkom 1. točkom 6. ZSSI-a propisano je da su povezane osobe članovi obitelji obveznika, te ostale osobe koje se prema drugim osnovama i okolnostima mogu opravdano smatrati interesno povezanima s obveznikom.

Člankom 9. stavkom 1. ZSSI-a propisano je da je obveznik dužan, ukoliko se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da će se, ako drugačije nije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Supruga obveznika Edija Pastroviccihia, je član obitelji obveznika u smislu odredbi ZSSI-a te stoga sudjelovanje udruge koju je ista ovlaštena zastupati i u kojoj je zaposlena, na natječaju koji raspisuje Grad Vodnjan – Dignano, a čiji je predmet financiranje programa, projekata, manifestacija i aktivnosti od interesa za opće dobro koje provode udruge i druge neprofitne organizacije na području Grada Vodnjan-Dignano za 2022. godinu, predstavlja za njega situaciju potencijalnog sukoba interesa, obzirom da ne može biti objektivan i nepristran kada bi odlučivao o dodjeli sredstava ovoj udruzi.

Obveznik je dužan pravilno upravljati ovom situacijom kako bi spriječio da se ne nađe u stvarnom, realiziranom sukobu interesa, odnosno u povredi neke od odredbi ZSSI-a.

Sukladno članku 9. ZSSI-a, upućuje se obveznika, ukoliko bi Grad Vodnjan-Dignano provodio javne natječaje za dodjelu sredstava udrugama koje djeluju na području Grada u kojem bi se prijavila ista udruga, čime bi nastupile okolnosti potencijalnog sukoba interesa, da deklarira okolnost da je njegova supruga zaposlenica udruge članovima Gradskog vijeća Grada Vodnjana-Dignano drugim osobama koje u postupku poduzimaju radnje, te da se izuzme od sudjelovanja u postupku dodjele sredstava i potpisivanja ugovora i za to ovlasti drugu osobu, obzirom da ne može biti nepristran kada odlučuje o dodjeli sredstava pravnoj osobi koja je s njim povodom navedene okolnosti povezana.

Ukoliko bi ista udruga ostvarivala proračunska sredstva od Grada Vodnjana-Dignano temeljem dokumenta koji se usvaja uz Proračun ili bi ista bila planirana u Proračunu, s obzirom da se ne može izuzeti iz donošenja cjelokupnog Proračuna, obveznik je dužan unaprijed javnosti i članovima Gradskog vijeća deklarirati ovu okolnost i time im ukazati da su osigurana financijska sredstva udruzi s kojom je povezan, jer im se na taj način skreće pozornost na procjenjivanje opravdanosti dodjele te na potrebu povećane kontrole prilikom dodjele i utroška sredstava.

Nadalje, Povjerenstvo ukazuje obvezniku da je u cilju očuvanja vlastitog integriteta i jačanja transparentnosti u obnašanju javnih dužnosti dužan članovim Upravnog vijeća ustanove u kojoj obnaša dužnost deklarirati činjenicu da član njegove uže obitelji obavlja studentsku praksu u poslovnom subjektu nad kojim tijelo javne vlasti vrši nadzor, kao i da o istome obavijestiti javnost putem službene internetske stranice Hrvatske agencije za civilno zrakoplovstvo.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primicima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, te se obrazloženje iz navedene presude primjenjuje u cijelosti na obveznike iz članka 3. ZSSI-a.

Smjernica Povjerenstva broj: 711-I-134-R-34/22-01-17 od dana 31. siječnja 2022. odnosi se na obveznike navedene u članku 3. ZSSI-a koji temeljem ugovora o radu ili drugog ugovora iz radnog odnosa obnašaju javnu dužnost, slijedom čega se ne odnose na izvršne čelnike jedinica lokalne i područne (regionalne) samouprave, jer isti obnašaju dužnost temeljem rezultata provedenih izbora i ne sklapaju ugovor o radu.

Međutim, tumačenje Povjerenstva što se smatra, a što se ne smatra dodatnim naknadama odnosi se jednako na sve obveznike iz članka 3. ZSSI-a, pri čemu općinski načelnici, gradonačelnici, župani i njihovi zamjenici imaju pravo na one primitke koji se ne smatraju dodatnim naknadama, ako je to propisano zakonom ili općim aktom kojim se uređuju prava općinskih načelnika, gradonačelnika, župana i njihovih zamjenika.

Polazeći od članka 5. stavka 1. točke 2. ZSSI-a, kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, Povjerenstvo tumači da obveznici ZSSI-a nemaju pravo na plaćanje troškova dodatnog zdravstvenog osiguranja odnosno sistematskog zdravstvenog pregleda, jer se ne bi radilo o naknadi stvarnih troškova povezanoj sa obnašanjem javne dužnosti, već o dodatnoj naknadi za poslove obnašanja javne dužnosti.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković , dipl.iur.

Dostaviti:

1. Obveznik Edi Pastovicchio, elektroničkom dostavom
2. Objava na internetskoj stranici Povjerenstva
3. Pismohrana